Príloha 1

Skúsenosti využívania administratívnych údajov vo vyspelých európskych krajinách a v Slovenskej republike.

 Problematika využívania administratívnych údajov pre štatistické účely patrí v súčasnosti k prvoradým úlohám vo vývoji štatistiky v rozvinutých európskych krajinách. Snahu o zhospodárnenie získavania štatistických  informácií vyvíjajú všetky vyspelé krajiny. V týchto krajinách je už dlhodobo zaužívaný systém náhrady niektorých štatistických zisťovaní najmä v oblasti ekonomických, sociálnych a demografických štatistík údajmi z daňových zdrojov, z údajov o zamestnanosti a nezamestnanosti, z údajov o sociálnom zabezpečení, z registrov obyvateľstva, zdravotníctva, katastrálnych úradov, registrov motorových vozidiel a pod.

Francúzsky štatistický úrad hľadá možnosti ako nahradiť najnákladnejšie štatistické zisťovania v malých  podnikoch s počtom zamestnancov 0-9 údajmi z administratívnych zdrojov.  Náklady na získavanie štatistických údajov v tejto skupine podnikov sú neúmerne vysoké z dôvodu nízkej návratnosti výkazníctva a nevyhnutnosti realizácie následných urgencií, pričom aj kvalita poskytovaných informácií nie je na požadovanej úrovni. Z toho dôvodu už niekoľko rokov pravidelne nahrádzajú niektoré štatistické zisťovania v malých podnikoch od 0 do 9 zamestnancov, najmä v oblasti priemyslu a služieb údajmi z daňových zdrojov v základných ekonomických ukazovateľoch.

Štatistické zisťovania z oblasti zamestnanosti a vývoja miezd sú dopĺňané výstupmi z administratívnych údajov zo zväzu pre pokrytie príspevkov sociálneho zabezpečenia a rodinných prídavkov z ročných priznaní sociálnych údajov týkajúcich sa zamestnancov, miezd a ostatných odmien v podnikoch. Ďalšie údaje sú preberané aj z fondu dôchodkového zabezpečenia a z daňového riaditeľstva.

Štatistické údaje o dani z pridanej hodnoty z daňových priznaní  databázy  daňového riaditeľstva sú vo Francúzsku využívané i pre výpočet obchodného obratu.

Dlhodobú veľmi dobrú spoluprácu má Francúzsky štatistický úrad s rezortom stavebníctva pri zabezpečovaní štatistiky stavebníctva. Celá štatistika vývoja bytov a nebytových budov je zostavovaná z administratívnych zdrojov, zo stavebných povolení, hlásení o začatí stavby a z daňových zdrojov, z hlásení o dokončení stavby.   

Podobne sa  už niekoľko rokov využíva systém preberania administratívnych zdrojov pre potreby demografickej štatistiky. Údaje o narodení, úmrtí, sobáši, uznávaní otcovstva a materstva preberané z databázy obcí slúžia pre tvorbu bilancií obyvateľstva a zásobujú register obyvateľov. Pre doplnenie demografickej štatistiky preberajú údaje o potratoch zo zdravotníckych administratívnych zdrojov, o rozvodoch a počtoch homosexuálnych zväzkov a heterosexuálnych zväzkov zo zdrojov ministerstva spravodlivosti a údaje o pohybe cudzincov z výstupov cudzineckej polície.

Všetky využívané administratívne údaje zároveň slúžia Francúzskemu štatistickému úradu  na aktualizáciu a skvalitnenie registra organizácií.

Rovnako v Španielsku využíva štatistický úrad pre výpočet mesačných konjunkturálnych indexov priemyselnej výroby a obratu mesačné daňové priznania o dani z pridanej hodnoty z daňových zdrojov.

V Taliansku využíva štatistický úrad údaje pre štatistiku zamestnanosti zo zdrojov poisťovní  pracovných úrazov a podnikateľských rizík, údaje z rozvodných závodov a telekomunikácií a údaje z úradov práce o druhom a ďalšom zamestnaní. 

Britský štatistický úrad odhaduje 20 percentnú úsporu nákladov pri náhrade štatistických zisťovaní údajmi z administratívnych zdrojov.

      Na začiatku deväťdesiatych rokov sa zvyšovanie využívania údajov z administratívnych zdrojov stalo jednou z priorít Holandského štatistického úradu. Hlavnými dôvodmi boli narastajúce požiadavky po nových druhoch analýz a čoraz silnejšie tlaky na zníženie záťaže spravodajských jednotiek. V rámci plnenia tohoto cieľa došlo najprv k úprave zákona o štatistike a rovnako legislatívy týkajúcej sa správy jednotlivých administratívnych zdrojov a následne sa uzatvorili dohody o pravidlách transferu potrebných údajov. Hlavné zdroje údajov, ktoré sa v súčasnosti využívajú alebo sa predpokladá, že sa budú v budúcnosti využívať, sú: právny register spoločnosti, spravovaný Obchodnou komorou, register platcov dane z pridanej hodnoty, daňový register, každoročné správy podnikov o hospodárskych výsledkoch a príspevky na sociálne zabezpečenie. Využívanie týchto zdrojov je zamerané predovšetkým na získavanie údajov o malých a stredných podnikoch. V roku 1999 začal Holandský štatistický úrad práce na vytvorení jednotného obchodného registra, ktorý by mal integrovať všetky významné ekonomické registre v krajine - ministerstva financií, inštitútu pre sociálne zabezpečenie, obchodnej komory a štatistického úradu. V rámci jednotného obchodného registra by mal každý podnik, rovnako ako jeho významné celky, získať unikátne identifikačné číslo, čím sa dosiahne vyšší stupeň harmonizácie rôznych administratívnych zdrojov.  Prínosom by malo byť  zníženie záťaže respondenta, hospodárnosť a zlepšenie komunikácie a výmeny informácií medzi jednotlivými vládnymi orgánmi.
 
      Príklad Holandska ukazuje najnovšie trendy z oblasti využívania administratívnych zdrojov údajov. Vzhľadom na rozdielne a často sa meniace koncepcie a metodiky tvorby údajov administratívnych zdrojov, výrazne sa znižuje miera ich využitia pre iné účely než tie, pre ktoré boli vytvorené. Preto v súčasnosti väčšina štatistických úradov vyspelých krajín hľadá koncepčné, legislatívne a technické možnosti zvyšovania harmonizácie a nakoniec aj integrácie rôznych administratívnych zdrojov. Integrované administratívne zdroje by mali priniesť oveľa relevantnejšie, kvalitnejšie a aktuálnejšie štatistiky, pri významnej úspore všetkých zdrojov štatistických úradov a znížení  nárokov na respondentov.

       Štatistické systémy škandinávskych krajín sú známe tým, že vytvárajú a využívajú rozsiahle registre pre tvorbu rôznych druhov štatistík najmä v oblasti sociálnych a socio-ekonomických štatistík. Veľa týchto registrov sa udržiava a aktualizuje z administratívnych zdrojov.

      Švédska vláda vytvorila verejnú databázu, ktorá umožňuje verejný prístup k údajom až 17 rôznych administratívnych registrov. Zavedenie tejto služby umožnilo švédskemu štatistickému úradu zredukovať niektoré nákladné štatistické zisťovania a zároveň skombinovať rozličné typy údajov a vytvoriť tak nové druhy štatistík. Pre štatistiku sa z tejto databázy využívajú najmä údaje z centrálneho registra obyvateľstva, z registra príjmov, obchodného registra a registra nehnuteľností a stavieb. Ďalším dôležitým zdrojom sú štatistické údaje o dani z pridanej hodnoty, ktoré sa využívajú pri tvorbe štrukturálnych a krátkodobých ekonomických štatistík.   

      Vo Fínsku zákon o štátnych štatistikách nariaďuje všetkým štátnym inštitúciám poskytovať štatistickému úradu všetky údaje, ktorými disponujú a ktoré sú nevyhnutné pre tvorbu štatistík. Na základe uvedeného zákona môže štatistický úrad využívať pri aktualizácii registrov a v niektorých oblastiach  štrukturálnych a krátkodobých ekonomických štatistík napr. pri štatistikách o obrate a príjmoch údaje zo Štátneho úradu patentov a registrácie, Národného daňového úradu, colných a daňových úradov a z Národnej banky Fínska.

      Podobne aj v štatistickom systéme Dánska zohrávajú administratívne zdroje údajov významnú úlohu. Už v roku 1968 sa začali štatistické zisťovania o základných ekonomických ukazovateľoch dopĺňať z údajov o dani z pridanej hodnoty. V roku 1971 sa pre štatistiky zamestnanosti začali využívať údaje o príspevkoch zamestnancov do podporného penzijného systému, ktoré sa v roku 1974 ďalej rozšírili o údaje o vyplatených mzdách zo zdrojov daňových úradov. Zvyšovanie využívania administratívnych zdrojov údajov umožnilo získať detailnejšie štatistické údaje a zrušiť niektoré nákladné zisťovania napr. pravidelný ekonomický cenzus.

      Aj v Nórsku má využívanie administratívnych zdrojov údajov dlhodobú tradíciu. Údaje sa využívajú na vedenie a aktualizáciu štatistických registrov a na podporu a rozšírenie údajov získaných v štatistických zisťovaniach. V oblasti ekonomických štatistík sú najdôležitejšími zdrojmi štatistických údajov register platcov dane z pridanej hodnoty, register zamestnávateľov a zamestnancov a register miezd.

Vo vyspelých európskych krajinách neslúžia administratívne údaje len ako náhrada štatistických zisťovaní, ale ich  využitie je širšie. Používajú sa na odhady údajov národného účtovníctva, k overeniu platnosti  údajov  získaných štatistickými zisťovaniami, k upresneniu súborov  pre cenzy a výberové zisťovania a k aktualizácii rôznych registrov.

Mnohé z týchto zdrojov zaisťujú vysokú kvalitu  a najmä úplnosť požadovaných údajov, čo je z hľadiska zabezpečenia efektívnosti mimoriadne dôležité, pretože nie je potrebné vykonávať následné nákladné dozisťovania a dopočty za jednotlivé súbory.

      Administratívne zdroje zohrávajú významnú úlohu aj v štatistikách vyspelých zámorských krajín. V USA sa tieto zdroje využívajú na zisťovanie údajov o malých podnikoch v rámci pravidelného ekonomického cenzu. V Kanade popri tradičných národných zdrojoch narastá význam údajov získaných z provinciálnych úradov a špecializovaných agentúr. Skúsenosti štatistického úradu Nového Zélandu s využívaním administratívnych zdrojov sú uznávané na celom svete a ich zamestnanci, často poskytujú know-how aj vyspelým európskym krajinám napr. Írsku.     

V Slovenskej republike je využívanie administratívnych zdrojov údajov v počiatočnej fáze. V súčasnosti funguje systém deľby práce medzi rezortmi zabezpečujúcimi štatistické zisťovania v rámci Programu. Výsledkom spolupráce v oblasti štátnej štatistiky je, že zdravotnícku štatistiku takmer plne pokrýva rezort zdravotníctva štatistiku školstva zabezpečuje Ministerstvo školstva SR a oblasť kultúry Ministerstvo kultúry. Rozsiahla deľba práce je i s rezortom pôdohospodárstva, dopravy, pôšt a telekomunikácií a práce, sociálnych vecí a rodiny. Výstupy zo štatistických zisťovaní využívajú navzájom  všetky ministerstvá a ostatné ústredné orgány štátnej správy SR .
Niektoré ministerstvá a ústredné orgány štátnej správy SR využívajú administratívne dáta z daňových zdrojov a z rezortu financií. Štatistický úrad SR využíva pre potreby národných účtov údaje z výstupov spracovania účtovných výkazov, súvahy, výkazu ziskov a strát, výkazu o príjmoch a výdavkoch a výkazu o majetku a záväzkoch za ústredné orgány štátnej správy a nimi zriaďované rozpočtové a príspevkové organizácie a za obce a nimi zriaďované rozpočtové a príspevkové organizácie a tiež z bankových zdrojov z výstupov výkazu o úrokových nákladoch a výnosoch a rovnako preberá stav úverov, vkladov a cenných papierov.

      V záujme skvalitnenia registra organizácií nadviazal Štatistický úrad SR spoluprácu so Sociálnou poisťovňou, Národným úradom práce, Daňovým riaditeľstvom SR a zdravotnými poisťovňami.
      
      Pre najbližšie obdobie bude ale rozhodne nevyhnutné hľadať širšie  možnosti využívania administratívnych zdrojov, pričom bude potrebné využiť poznatky zo skúseností vyspelých európskych krajín. Problémom ale zostáva  podobne ako v iných krajinách riešenie legislatívy, kvality požadovaných údajov a  ich automatizovaného prenosu. K najzávažnejším legislatívnym problémom patrí ochrana osobných údajov fyzických osôb a ochrana individuálnych údajov.

      K riešeniu problému efektívneho využívania štatistických údajov výrazne prispeje prijatie  nového zákona o štátnej štatistike, ktorý v § 13 stanovuje využívanie údajov z administratívnych zdrojov.
      
      Po jeho prijatí môže Štatistický úrad SR za účelom výkonu štátnej štatistiky žiadať ministerstvá, štátne organizácie, orgány územnej samosprávy a verejnoprávne inštitúcie o poskytnutie údajov, ktoré získavajú, zhromažďujú, spracúvajú alebo  uchovávajú pri  výkone svojej činnosti. Tieto sú povinné poskytnúť Štatistickému úradu požadované údaje v stanovenom termíne a bezplatne.
     
      Úrad môže požadovať najmä údaje týkajúce sa daňovníkov, ktorí v zdaňovacom období vykázali príjmy z podnikania alebo samostatnej zárobkovej činnosti.
K nim patria najmä:
-	súhrnné údaje o príjmoch a daniach
-	údaje uvádzané v colnom vyhlásení pre zostavovanie štatistiky zahraničného obchodu
-	informácie o tarifných a sadzobných opatreniach uplatňovaných pri dovoze
-	údaje z nemocenského poistenia a z dôchodkového zabezpečenia
-	údaje z povinného zdravotného poistenia
-	údaje z orgánov územnej samosprávy pre potreby regionálnej štatistiky

      Z hľadiska zefektívnenia využívania štatistických údajov je  dôležité aby aj ministerstvá a ostatné ústredné orgány štátnej správy mali pre oblasť využívania informácií z administratívnych zdrojov vytvorené rovnaké legislatívne podmienky. Návrh zákona o štátnej štatistike stanovuje možnosť v § 31, podľa ktorého Štatistický úrad SR bezplatne poskytne štatistické informácie aj ministerstvám a ostatným ústredným orgánom štátnej správy, miestnej štátnej správy a orgánom územnej samosprávy. Orgány vykonávajúce štátnu štatistiku si môžu navzájom bezplatne vymieňať štatistické informácie získané na základe Programu.

      Mimoriadne dôležitou úlohou pre plynulé využívanie údajov z administratívnych zdrojov bude zabezpečenie potrebnej kvality údajov, spočívajúcej v harmonizácii obsahovej a metodickej náplne zbieraných údajov. 
      Vo vyspelých európskych krajinách riešia tieto problémy už niekoľko rokov. Vzájomnou spoluprácou  s ministerstvami a ostatnými ústrednými orgánmi štátnej správy SR bude potrebné dospieť k zjednoteniu v identifikácii spravodajských jednotiek, jednotnej obsahovej náplne ukazovateľov, definícií ukazovateľov, metodických postupov, jednotného používania celoštátne platných klasifikácií vyhlásených opatrením Štatistického úradu SR a záväzných pre všetkých používateľov a respondentov.

      Nevyhnutné je i termínové zladenie obdobia zisťovania, metód zberu a spracovania údajov a zabezpečenie kvalitného automatizovaného elektronického prenosu údajov.
Pri výbere administratívneho zdroja pre štatistické účely bude dôležité zvážiť úroveň stabilizácie používaného zdroja v nadväznosti na možnosť vytvárania časových radov, pretože údaje z administratívnych zdrojov častejšie podliehajú legislatívnym zmenám v daných oblastiach. Môžu to byť zmeny v daňových zákonoch, colného zákona, zákona o zamestnanosti a pod.

      Úloha využívania administratívnych zdrojov údajov pre štatistické účely je nevyhnutnou súčasťou približovania štandardov činnosti slovenskej štatistiky k štandardom a normám činnosti Európskeho štatistického úradu.